Author: administrator
Last saved by: Katrlik
Company: Abyss

Dôvodová správa

A. Všeobecná časť

Návrh zákona, ktorým sa mení a dopĺňa zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov (ďalej len „návrh zákona“) bol vypracovaný na základe prijatej Smernice Európskeho parlamentu a Rady 2012/18/EÚ zo 4. júla 2012 o kontrole nebezpečenstiev závažných havárií s prítomnosťou nebezpečných látok, ktorou sa mení a dopĺňa a následne zrušuje smernica Rady 96/82/ES (ďalej len „smernica“).
 
Smernica musí byť transponovaná do legislatívy Slovenskej republiky do 31. mája 2015. Opatrenia sa budú uplatňovať od 1. júna 2015.
 
Článok 30 uvedenej smernice mení a dopĺňa smernicu 96/82/ES v odseku „ropné produkty“ v časti 1 prílohy 1 o slová „d) ťažké vykurovacie oleje“.
 
Tento článok je potrebné uviesť do súladu so zákonom č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov do 14. februára 2014, s účinnosťou od 15. februára 2014.
 
Z uvedeného dôvodu je potrebné doplniť zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov 
a do prílohy 1, časť 1 do časti “ropné produkty“ v tabuľke I doplniť „písm. d) ťažké vykurovacie oleje“.
 
            Súčasne s uvedeným sa v prílohe č.1 časti 1 tabuľke I stĺpci Vybrané nebezpečné látky slová „1,2 - dibrómmetán“ nahrádzajú slovami „1,2 - dibrómetán“. Ide o úpravu pôvodne nesprávne uvedeného názvu chemickej látky.
 
Návrh zákona sa tiež dopĺňa v časti kompetencií orgánov o spresnenie kompetencií orgánov, vyplývajúce z aplikačnej praxe.
 
            Jeden z novelizačných bodov návrhu zákona reaguje na medzičasom prijatú a účinnú novú právnu úpravu v prípade oboch zákonov, citovaných v poznámke pod čiarou v zneniach, ktoré už boli zrušené.

	Vzhľadom na transpozičné povinnosti sa upravuje znenie § 31a, odkazujúceho na preberané právne záväzné akty Európskej únie a taktiež sa následne dopĺňa a upravuje aj príloha č. 3 k zákonu, tzv. transpozičná príloha.
  
Návrh zákona nemá vplyv na rozpočet verejnej správy, má negatívny vplyv na podnikateľské prostredie, nemá sociálne ani environmentálne vplyvy ani vplyvy na informatizáciu spoločnosti. 
 
Návrh zákona je v súlade s Ústavou Slovenskej republiky, ústavnými zákonmi, zákonmi 
a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. Predložený návrh zákona je v súlade s právom Európskej únie.  
 
V súlade s Prílohou č. 2 k Legislatívnym pravidlám vlády Slovenskej republiky sa tabuľka zhody k návrhu zákona vypracovala len k článku smernice, ktorý sa v návrhu právneho predpisu transponuje, nakoľko tabuľka zhody k príslušnej smernici 96/82/ES sa už nachádza v elektronickej databáze.